b'\n_START_ARTICLE_\nKazys Sivickis\n_START_PARAGRAPH_\nKazys Sivickis (g. 1951 m. sausio 23 d. \xc5\xbdar\xc4\x97nuose, Tel\xc5\xa1i\xc5\xb3 raj.) \xe2\x80\x93 technologijos moksl\xc5\xb3 daktaras, hidrotechnikos in\xc5\xbeinierius, Lietuvos politinis bei visuomen\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\n1958\xe2\x80\x931962 m. mok\xc4\x97si Plung\xc4\x97s rajono Plauskini\xc5\xb3 pradin\xc4\x97je mokykloje, 1969 m. baig\xc4\x97 Tel\xc5\xa1i\xc5\xb3 rajono \xc5\xbdar\xc4\x97n\xc5\xb3 vidurin\xc4\x99 mokykl\xc4\x85. 1974 m. baig\xc4\x97 Lietuvos \xc5\xbeem\xc4\x97s \xc5\xabkio akademijos Hidromelioracijos ir \xc5\xbeem\xc4\x97tvarkos fakultet\xc4\x85, 1985\xe2\x80\x931989 m. Maskvos hidromelioracijos instituto neakivaizdinio skyriaus aspirantas. 1991 m. Baltarusijos melioracijos ir vandens \xc5\xabkio mokslinio tyrimo institute apgyn\xc4\x97 technikos moksl\xc5\xb3 kandidato disertacij\xc4\x85 (nostrifikuota 1993 m.)._NEWLINE_1974\xe2\x80\x931978 m. \xc5\xbdem\xc4\x97s \xc5\xabkio ministerijos Vyriausiosios tarybini\xc5\xb3 \xc5\xabki\xc5\xb3 valdybos vyriausiasis in\xc5\xbeinierius melioratorius, 1978\xe2\x80\x931981 m. Lietuvos komunist\xc5\xb3 partijos centro komiteto \xc5\xbdem\xc4\x97s \xc5\xabkio skyriaus instruktorius, 1981\xe2\x80\x931988 m. melioracijos ir vandens \xc5\xabkio ministro pavaduotojas, 1988\xe2\x80\x931991 m. Gamybinio statybos ir montavimo susivienijimo \xe2\x80\x9eLietuvos melioracija\xe2\x80\x9c pirmininko pirmasis pavaduotojas, vyriausiasis in\xc5\xbeinierius, 1991 m. valstybin\xc4\x97s firmos \xe2\x80\x9eLietuvos melioracija\xe2\x80\x9c technikos direktorius, direktorius-Gamybos organizavimo valdybos vir\xc5\xa1ininkas, 1991\xe2\x80\x931993 m. Lietuvos melioracijos \xc4\xafmoni\xc5\xb3 asociacijos vicepirmininkas, nuo 1993 m. \xc5\xa1ios asociacijos pirmininkas. Nuo 2005 m. Lietuvos \xc5\xbeem\xc4\x97s \xc5\xabkio ministerijos sekretorius. 2006 m. atsisak\xc4\x97 Seimo nario mandato._NEWLINE_1998\xe2\x80\x932000 m. Lietuvos \xc5\xbeem\xc4\x97s \xc5\xabkio universiteto Vandentvarkos katedros vyr. asistentas, docentas. Nuo 2002 m. \xc5\xa1ios katedros lektorius, hidrotechnikos bakalaurams d\xc4\x97sto keli\xc5\xb3 tiesimo technologij\xc4\x85 ir darbo u\xc5\xbemokes\xc4\x8dio organizavim\xc4\x85, magistrams \xe2\x80\x93 statybos organizavim\xc4\x85._NEWLINE_Nuo 2002 m. Valstie\xc4\x8di\xc5\xb3 ir Naujosios demokratijos partij\xc5\xb3 s\xc4\x85jungos valdybos pirmininkas, nuo 2005 m. Valstie\xc4\x8di\xc5\xb3 liaudinink\xc5\xb3 s\xc4\x85jungos narys._NEWLINE_Yra paskelb\xc4\x99s daugiau kaip 60 straipsni\xc5\xb3 mokslo ir gamybine tematika melioracijos, aplinkosaugos, hidroenergetikos klausimais. 1999 m. \xc4\xafra\xc5\xa1ytas \xc4\xaf Lietuvos \xc5\xbeem\xc4\x97s \xc5\xabkio universiteto Vandens \xc5\xabkio ir \xc5\xbeem\xc4\x97tvarkos fakultetui nusipelniusi\xc5\xb3 \xc5\xbemoni\xc5\xb3 Garb\xc4\x97s knyg\xc4\x85._NEWLINE_Lietuvos melioracijos \xc4\xafmoni\xc5\xb3 asociacijos pirmininkas, Lietuvos pramonink\xc5\xb3 konfederacijos prezidiumo, Vandens problem\xc5\xb3 tarybos prie Lietuvos moksl\xc5\xb3 akademijos prezidiumo narys, Lietuvos \xc5\xbeem\xc4\x97tvarkos ir hidrotechnikos in\xc5\xbeinieri\xc5\xb3 s\xc4\x85jungos vicepirmininkas, Lietuvos Respublikos \xc5\xbeem\xc4\x97s \xc5\xabkio r\xc5\xabm\xc5\xb3 tarybos, Lietuvos \xc5\xbeem\xc4\x97s ir mi\xc5\xa1k\xc5\xb3 \xc5\xabkio visuomenini\xc5\xb3 ekspert\xc5\xb3 kolegijos prezidiumo, Statybos verslo \xc4\xafmoni\xc5\xb3 kvalifikacijos atestavimo komisijos bei ilgametis Lietuvos \xc5\xbeem\xc4\x97s \xc5\xabkio universiteto valstybini\xc5\xb3 kvalifikavimo komisij\xc5\xb3 narys._NEWLINE_\xc5\xbdmona Stas\xc4\x97 (g. 1953 m.), vaikai D\xc5\xbeeraldas (g. 1974 m.) ir Loreta (g. 1978 m.)'